## Uredba o sadržaju i načinu dostavljanja izvješća o jav­noj nabavi

### NN 14/2008 (4.2.2008.), Uredba o sadržaju i načinu dostavljanja izvješća o jav­noj nabavi

# VLADA REPUBLIKE HRVATSKE

**421**

Na temelju članka 171. stavka 3. Zakona o javnoj nabavi (»Narodne novine«, broj
110/2007), Vlada Republike Hrvatske je na sjed­nici održanoj 31. siječnja 2008.
godine donijela

## UREDBU

### O SADRŽAJU I NAČINU DOSTAVLJANJA IZVJEŠĆA O JAVNOJ NABAVI

Članak 1.

Ovom Uredbom utvrđuje se sadržaj izvješća o javnoj nabavi u prethodnoj godini i
način dostavljanja istog Uredu za javnu nabavu Vlade Republike Hrvatske.

Članak 2.

(1) Statistički pregledi koje su javni naručitelji iz članka 3. i naručitelji iz
članka 4. Zakona o javnoj nabavi (dalje u tekstu: Zakon) dužni dostaviti Uredu
za javnu nabavu sadrže sljedeće podatke:
1) vrsta ugovora o javnoj nabavi: roba, usluge, radovi,
2) broj sklopljenih ugovora,
3) vrijednost sklopljenih ugovora o javnoj nabavi (bez PDV-a),
4) vrsta postupka (otvoreni postupak, ograničeni postupak, pregovarački postupak
s prethodnom objavom, pregovarački postupak bez prethodne objave, natjecateljski
dijalog, natječaj),
5) broj i ukupnu vrijednost sklopljenih ugovora temeljem okvirnog sporazuma,
6) broj i ukupnu vrijednost sklopljenih ugovora temeljem izuzeća od primjene
Zakona,
7) zemlja sjedišta gospodarskog subjekta s kojim je sklopljen ugovor.
(2) Kada je predmet nabave podijeljen po grupama ili dijelovima predmeta nabave
za koje je dozvoljeno podnošenje ponuda po grupama, podaci o sklopljenom ugovoru
se dostavljaju posebno za svaku grupu odnosno dio predmeta nabave, sukladno
prvom stavku ovog članka.
(3) Za nabave čija je procijenjena vrijednost do 70.000,00 kuna bez PDV-a,
naručitelj dostavlja podatke o ukupnoj vrijednosti sklop­ljenih ugovora
razvrstanih prema vrsti predmeta nabave (roba, usluge, radovi).
(4) Izvješće sadrži i sljedeće podatke o naručitelju:
– naziv/tvrtka
– adresa
– matični broj
– vrsta naručitelja sukladno člancima 3. ili 4. Zakona.

Članak 3.

Naručitelji iz članka 3. i naručitelji iz članka 4. Zakona, obvez­ni su do 31.
ožujka, Uredu za javnu nabavu, na temelju podataka iz Elektroničkog oglasnika
javne nabave u »Narodnim novinama« i evidencije sklopljenih ugovora iz članka 4.
točaka 5., 6. i 7. ove Uredbe, dostaviti izvješće o javnoj nabavi za prethodnu
godinu, ovjereno i potpisano od strane odgovorne osobe.

Članak 4.

Prilog I. ove Uredbe – Izvješće o javnoj nabavi sadrži obrazac koji se sastoji
od 7 tablica, raščlanjeno sukladno procijenjenoj vrijednosti:
1. Javna nabava čija je procijenjena vrijednost bez PDV-a300.000,00 kuna i manje
(za robe i usluge) i 500.000,00 kn i manje (za radove),
2. Javna nabava čija je procijenjena vrijednost bez PDV-a iznad 300.000,00 kuna
(za robe i usluge) i iznad 500.000,00 kn (za radove),
3. Javna nabava za koju postoji obveza objave o javnoj nabavi u Službenom listu
Europske zajednice,
4. Sveukupna javna nabava objavljena u Elektroničkom oglas­niku javne nabave,
5. Nabave čija je procijenjena vrijednost do 70.000,00 kuna bez PDV-a, koje nisu
objavljene u Elektroničkom oglasniku javne nabave,
6. Broj i ukupna vrijednost sklopljenih ugovora temeljem okvirnog sporazuma (u
kunama bez PDV-a),
7. Broj i ukupna vrijednost sklopljenih ugovora temeljem izuzeća od primjene
Zakona o javnoj nabavi.

Članak 5.

Ova Uredba stupa na snagu danom objave u »Narodnim novinama«.

Klasa: 330-01/08-01/05
Urbroj: 5030120-08-1
Zagreb, 31. siječnja 2008.

Predsjednik
**dr. sc. Ivo Sanader**, v. r.

PRILOG I.
IZVJEŠĆE O JAVNOJ NABAVI

 ![](dodatni/376887.GIF)

![](dodatni/376888.GIF)

Uredba, NN 14/2008-421
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)